
                                                          AVIZ

asupra propunerii legislative pentru modificarea Legii Minelor nr.85/2003
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată, spre dezbatere şi avizare, cu propunerea legislativă pentru modificarea Legii Minelor nr.85/2003, trimisă cu adresa nr. Pl-x 813 din 29 noiembrie 2010, înregistrată sub nr. 21/355 din 2 decembrie  2010. 
  Senatul, în calitate de primă Cameră sesizată, a respins iniţiativa legislativă în şedinţa din 24 noiembrie 2010.
Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  Potrivit dispoziţiilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din  14 decembrie 2010.

    Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, trimis cu adresa nr. 957 din 22 iulie 2010 şi  punctul de vedere al Guvernului transmis cu adresa  nr. 2406 din 17 septembrie 2010 prin care nu susţine adoptarea acestei iniţiative legislative.
     Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât părţile contractante ale licenţei de concesiune sunt statul reprezentat de Agenţia Naţională pentru Resurse Minerale, în calitate de concedent, şi titularul căruia i se acordă concesiunea minieră, în calitate de concesionar, autorităţile administraţiei publice locale neavând calitatea de parte contractantă.

     Pe de altă parte, membrii Comisiei au apreciat că beneficiile rezultate din activitatea minieră trebuie să rămână venituri la bugetul de stat.

     De asemenea, soluţia legislativă ce constă în plata unui procent de 1% din taxa anuală pentru activitatea de exploatare către proprietarul terenului de la suprafaţă nu are nicio justificare rezonabilă.
  Faţă de considerentele susmenţionate, membrii Comisiei pentru politică economică, reformă şi privatizare au hotărât, cu unanimitate de voturi,                   avizarea negativă a propunerii legislative.

 În raport cu obiectul şi conţinutul său, iniţiativa legislativă face parte din categoria legilor ordinare.
          PREŞEDINTE
          SECRETAR  
         Mihai TUDOSE                                                         Horia GRAMA
      Şef serviciu
Graziella Segărceanu
PAGE  
2

